Onteieningswet voorspel nog ‘moeilikheid’ vir SA(Argieffoto) Vrystaat Landbou (VL) waarsku opnuut dat die aanvaarding van die Onteieningswetsontwerp in sy huidige vorm die weg gaan baan vir verdere korrupsie op ŉ skaal wat nog nie gesien is nie. “Eiendomsreg word bedreig en steeds stoom die regering voort op ŉ ideologiese pad, ongeag al die uitdagings wat die land in die gesig staar,” sê Francois Wilken, president van VL. Die organisasie het sy teleurstelling en kommer te kenne gegee nadat die Nasionale Vergadering (NV) Woensdag ten gunste van die omstrede onteieningswetsontwerp gestem het. Verskeie opposisiepartye, onder wie die DA, VF Plus, ACDP en IVP, het onsuksesvol teen die wetgewing probeer walgooi. Die Nasionale Raad op Provinsies moet die wetsontwerp nou goedkeur. Wilken sê druk deur die regering om verdere mag te bekom om bates sonder vergoeding te kan onteien, gaan die land nog verder in die moeilikheid bring. “Die huidige kragkrisis asook die bek-en-klouseeruitbreking in onder meer die Vrystaat, is alreeds wesenlike uitdagings wat ernstige nagevolge vir voedselsekerheid inhou,” sê hy. Wilken sê klousules wat tydens openbaredeelnameprosesse deur georganiseerde landbou, opposisiepartye en die burgerlike samelewing geopper is, is in die problematiese bepalings van die wetsontwerp “steeds rede tot kommer”. Gernie Botha, uitvoerende hoof van VL, sê die omstredenheid van die wetsontwerp berus steeds in die definisie van onteiening. Die bepalings oor nul vergoeding en die geleentheid vir misbruik, hou veral vir grondeienaars ŉ wesenlike gevaar in. Dr. Pieter Groenewald, leier van die VF Plus, sê ook die grootste uitwerking gaan op handelsbanke, finansiële instellings en private eienaars wees. “Ondernemings wat ontwikkeling in die land wil doen, sal twee keer dink,” het Groenewald gesê. Wat die “oneerlikheid van die wet” betref, moet gekyk word na die wetlike definisie van “eiendom”. Dit sluit ook roerende en intellektuele eiendom in, wat in die gedrang kan kom, sê hy. “Die waarheid is dat die wet vir die ANC nie gaan oor grondhervorming as sodanig nie. Dit gaan oor die mag wat grondbesit bring.”